Rachel Jane Reeves
Rachel Reeves er en britisk Labourpolitiker, som har været medlem af Underhuset i Det Britiske Parlament siden 2010. Under Ed Milibands formandskab for partiet beklædte hun flere centrale ordførerposter, men var ikke medlem af skyggekabinettet mens Jeremy Corbyn var partileder fra 2015 til 2019. Da Keir Starmer blev valgt til ny leder i 2020, vendte hun igen tilbage til skyggekabinettet, senest som finansordfører fra 2021.
Hun har en bachelorgrad i PPE – politik, filosofi og økonomi fra universitetet i Oxford og en mastergrad i økonomi fra London School of Economics. Hun har arbejdet som økonom i Bank of England og ved den britiske ambassade i Washington før hun blev politiker i 2010.
Reeves har haft en fremtrædende position som skyggeordfører overfor finansminister Kwasi Kwarteng og Liz Truss i forbindelse med den nye konservative regerings første måneds kaotiske økonomiske politik efter de kom til magten i starten af september 2022.